Cita Ca dla Divin-a Providensa

La Cita Ca dla Divin-a Providensa (ciamà 'dcò Ël Cotolengh, dal nòm ëd sò fondador Giusep Benedèt Cotolengh) a l'é na gran institussion ëd carità che a l'ha soa sede a Turin, ant ël Borgh Aurora a doi pass da Pòrta Pila.

Costa ca a cura tuti coj che a l'han ëd minorassion fìsiche e mentaj, ij vèj, ij malavi, ij pì cit, ij drogà, coj che a l'han nen na ca e j'extracomunitari ch'a l'han ëd problema.

Ant soa sede 'd Turin a travajo apopré 2000 person-e e an pì a-i son dj'àutre sede a l'ëstrangé (India, Kenya, Stat Unì e Svìssera).

Curiosità lenghìstiche
Con un colegament a le tipologìe ëd maladìa tratà da la Ca, ant ël parlé piemontèis ëd tùit ij dì ij tìtoj ëd Cotolengo e Cotolengh a l'han finì për ëvnì sinònim ansultant ëd minorà (soèns bele mach con ël sust ëd ciola). Da cost'espression-sì a son derivà ëdcò vàire version gergaj pì curte, coma Coto e Tolo.

Categorìa:Istitussion ëd carità an Piemont
Categorìa:Piemontèis gergal